**NTC: Človek ne jezi se malo drugače, 1.del**

Vsi poznamo igro » Človek ne jezi se «. Verjamem, da ste si tudi v teh dneh velikokrat krajšali čas s to igro. Če vam je igra postala že malo dolgočasna, vam ponujam nekaj predlogov za popestritev. Z malo spretnosti, iznajdljivosti in domišljije lahko igro naredite bolj zanimivo, zabavno in razburljivo.

Pri teh predlogih je igralno polje enako kot pri igri » Človek ne jezi se ».

**Predog št. 1:** Na listke napišete gibalne naloge npr. počep, poskok, skleca, vrtenje v levo, vrtenje v desno, dvig leve noge... Naloge lahko tudi narišete. Listke prepognete in jih shranite v vrečko. Igralec vrže kocko in potegne listek. Število pik na kocki pove število ponovitev npr. 5 počepov, 3 sklece... Po opravljeni nalogi igralec listek vrne v vrečko.

**Predlog št. 2 :** Vsaki številki na kocki določite področje: 1 je gibanje, 2 je narava, 3 je družba, 4 je matematika, 5 je umetnost in 6 je jezik. Za vsako področje na listke napišete naloge, vprašanja. Listke prepognete in naredite kupčke. Igralec vrže kocko, število pik mu pove iz katerega kupčka mora vzeti listek. Odgovori na vprašanje oz. opravi nalogo. Listek vrne nazaj. Listek z nalogo mu lahko potegne tudi drug igralec npr. tisti pred njim.

Nekaj primerov nalog oz. vprašanj:

**Gibanje:** 5 počepov, 10 poskokov, 10 krat se dotakni prstov na nogah, 5 krat se zavrti v levo...

**Narava:** naštej 5 domačih živali, kako skrbimo za svoje zdravje, naštej nekaj vremenskih pojavov, kaj dobimo iz mleka, naštej 5 predmetov iz narave, ki proizvajajo zvok, naštej dele telesa, zakaj ločujemo odpadke, pravilno umivanje rok...

**Družba:** povej svoj naslov, kje lahko dobimo knjige, opiši sebe, opiši svojo mamo, očeta, kaj storimo ob nesreči, povej imena prijateljev iz vrtca, naša občina, kdo je naš župan...

**Matematika:** štej do 10, štej nazaj, naštej 10 oblačil, naštej 5 barv, opiši koledar, povej en recept in potek priprave jedi...

**Umetnost:** kdo napiše knjigo, kdo nariše slike v knjigi, zapoj pesmico, povej deklamacijo, nariši sebe, nariši mamo, opiši, kako narediš ropotuljo, zapleši sam ali v paru...

**Jezik:** povej zgodbico, pantomima, 5 besed na glas oz. črko ( S: sonce, sladoled, sliva, sablja, sončnica)...

**Predlog št. 3:** Na listke napišete naloge, kjer gre za naštevanje npr. sadje, domače živali, pijača, drevesa, države, igrače, prijatelji v vrtcu, prevozna sredstva, oblačila, posoda, barve... Listke prepognete in shranite v vrečko. Igralec vrže kocko in potegne listek. Število pik pove, koliko stvari mora našteti. Listek nato vrnete v vrečko. Če želite, lahko uporabite dve kocki. Število pik seštejete in toliko stvari naštejete.

Vse naloge prilagodite starosti otrok. Pri sestavljanju naj vam otroci pomagajo. Skupaj bodite kreativni, ustvarjalni, iznajdljivi, prebudite domišljijo.Verjamem, da se boste zabavali prav vsi.

Pripravila: Janja Potrč